ระเบียบคณะกรรมการตุลาการศาลยุติธรรมว่าด้วยหลักเกณฑ์และวิธีการคัดเลือกเพื่อบรรจุแต่งตั้งบุคคลให้ดำรงตำแหน่ง และการออกจากราชการของดะโต๊ะยุติธรรม (ฉบับที่ 2) พ.ศ. 2555
ระเบียบคณะกรรมการตุลาการศาลยุติธรรม
ระเบียบคณะกรรมการตุลาการศาลยุติธรรม
ว่าด้วยหลักเกณฑ์และวิธีการคัดเลือกเพื่อบรรจุแต่งตั้งบุคคลให้ดำรงตำแหน่ง
และการออกจากราชการของดะโต๊ะยุติธรรม
(ฉบับที่ ๒)
พ.ศ. ๒๕๕๕
 

โดยที่เป็นการสมควรให้มีการปรับปรุงระเบียบคณะกรรมการตุลาการศาลยุติธรรม
ว่าด้วยหลักเกณฑ์และวิธีการคัดเลือกเพื่อบรรจุแต่งตั้งบุคคลให้ดำรงตำแหน่งและการออกจากราชการของดะโต๊ะยุติธรรม
พ.ศ. ๒๕๔๗ ให้เหมาะสมยิ่งขึ้น

อาศัยอำนาจตามความในมาตรา ๕๒ และมาตรา ๕๓
แห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓
คณะกรรมการตุลาการศาลยุติธรรมออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการตุลาการศาลยุติธรรม ว่าด้วยหลักเกณฑ์และวิธีการคัดเลือกเพื่อบรรจุแต่งตั้งบุคคลให้ดำรงตำแหน่ง
และการออกจากราชการของดะโต๊ะยุติธรรม (ฉบับที่ ๒) พ.ศ. ๒๕๕๕

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้เพิ่มข้อความต่อไปนี้เป็นข้อ
๖/๑ และข้อ ๖/๒ ของระเบียบคณะกรรมการตุลาการศาลยุติธรรม ว่าด้วยหลักเกณฑ์และวิธีการคัดเลือกเพื่อบรรจุแต่งตั้งบุคคลให้ดำรงตำแหน่งและการออกจากราชการของดะโต๊ะยุติธรรม
พ.ศ. ๒๕๔๗
ข้อ ๖/๑ ดะโต๊ะยุติธรรมอาจได้รับการโยกย้ายแต่งตั้งให้ไปดำรงตำแหน่งดะโต๊ะยุติธรรมประจำศาลอื่น
ทั้งนี้จะกระทำได้ต่อเมื่อได้รับความยินยอมจากดะโต๊ะยุติธรรมผู้นั้น
เว้นแต่เป็นกรณีที่ผู้นั้นอยู่ในระหว่างถูกดำเนินการทางวินัย
หรือหากให้ผู้นั้นอยู่ปฏิบัติหน้าที่ในศาลนั้นต่อไปจะกระทบกระเทือนต่อความยุติธรรมในการพิจารณาพิพากษาอรรถคดีของศาลนั้น
หรือมีเหตุจำเป็นอื่นอันมิอาจก้าวล่วงได้
การดำเนินการตามวรรคหนึ่ง ให้เลขานุการ ก.ต.เสนอเรื่องให้
อ.ก.ต.ประจำชั้นศาลชั้นต้นพิจารณาทำความเห็นเพื่อประกอบการพิจารณาของ ก.ต.
เมื่อได้รับความเห็นชอบจาก ก.ต.แล้ว ให้นำความกราบบังคมทูลเพื่อทรงกรุณาโปรดเกล้าฯ
แต่งตั้งต่อไป
ข้อ ๖/๒ ให้ประธานศาลฎีกามีอำนาจสั่งให้ดะโต๊ะยุติธรรมไปช่วยทำงานชั่วคราวในตำแหน่งดะโต๊ะยุติธรรมประจำศาลอื่นในกรณีจำเป็นเพื่อประโยชน์แก่ราชการศาลยุติธรรม
โดยมีกำหนดระยะเวลาไม่เกินหกเดือน หากกำหนดระยะเวลาดังกล่าวเกินกว่าหกเดือน
ประธานศาลฎีกาต้องขอความเห็นชอบจาก ก.ต.ก่อน
การสั่งให้ไปช่วยราชการตามวรรคหนึ่ง
ต้องได้รับความยินยอมจากดะโต๊ะยุติธรรมผู้นั้นด้วย
เว้นแต่เป็นกรณีที่ผู้นั้นอยู่ในระหว่างถูกดำเนินการทางวินัย หรือหากให้ผู้นั้นอยู่ปฏิบัติหน้าที่ในศาลนั้นต่อไปจะกระทบกระเทือนต่อความยุติธรรมในการพิจารณาพิพากษาอรรถคดีของศาลนั้น
หรือมีเหตุจำเป็นอื่นอันมิอาจก้าวล่วงได้


ประกาศ
ณ วันที่ ๑๐ กรกฎาคม พ.ศ. ๒๕๕๕
ไพโรจน์
วายุภาพ
ประธานศาลฎีกา
ประธานกรรมการตุลาการศาลยุติธรรม




















ปริยานุช/ผู้จัดทำ
๑๙ กรกฎาคม
๒๕๕๕

ปณตภร/ผู้ตรวจ
๑๙ กรกฎาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๖๔ ก/หน้า ๗/๑๗ กรกฎาคม ๒๕๕๕